Qüsuru düzəltmək üçün döş xiştəyinin və çiyin kəsiyinin köklənməsi sökülür, qol yerində artıq qalan parçanın hesabına xiştəyin dərinliyi artırılır. Əgər qol yerində ehtiyat parça olmasa, qol yerindən döş mərkəzinə tərəf əlavə xiştək tikilir. Belə olduqda qol yeri dərinləşdirilir. Əgər qol yeri dartılaraq uzadılmışdırsa, onu yığmaq üçün qol yeri kəsiyinə qoşa əl tikişi salınır, ütülənərək yığılır, yaxud qol yeri tərəfdə çiyin kəsiyinin tikiş payı çox, boyun yerinə tərəf isə az buraxılır.

Qabaq hissədə boyun yeri dairəsinin kiçikliyi və ya biçim vaxtı çox pay verilməsi nəticəsində boyun yerindən qol yerinə tərəf çəpinə qarış əmələ gəlir. Bu qüsuru düzəltmək üçün boyun yerini genişləndirmək lazımdır.

Hazır geyimdə yaxalığın altında çəpinə qırışlar əmələ gəlmişdir (Şəkil 4.3. b). Buna boyun yeri dairəsinin böyüklüyü, yaxalığı boyun yerinə oval tikişlə birləşdirilməsi zamanı həddindən artıq yığma alınması səbəb olmuşdur. Bunun üçün yaxalıq boyun yerindən sökülür, boyun yeri bərabər tərzdə yığılıb ütülənir. Mümkün olduqda, yaxalığı azacıq uzatmaq, boyun yerini yenidən oval tikmək və ya qabaq hissəni təzədən biçib boyun yerinin kəsiyini qısaltmaq lazımdır.

Qabaq hissədə çiyin tikişindən qol yerinə tərəf çəpinə xırda qırışlar əmələ gəlmişdir (Şəkil 4.3. c). Belə qüsur arxa hissədə boyun yerinin kiçik olması, yaxud qabaq və arxa hissələrin boyun yerinin zirvə nöqtələrinin üst-üstə düşməsi ilə bağlıdır. Bu halda çiyin kəsiyinin köklənməsi sökülür, onlar yenidən bərabərləşdirilir, arxa hissənin boyun yeri qol yeri payının hesabına enliləşdirilir. Tikiş çiyinin ortası ilə düz keçməlidir.

Yan tikişdən döş mərkəzinə tərəf çəpinə büzüşmə əmələ gəlmişdir (Şəkil 4.4. a). Bu, qövs xəttindən çiyin tikişinə kimi (boyun nöqtəsinin zirvəsinə qədər) qabaq hissənin qısa olması ilə əlaqədardır.

a | b | c

Şəkil 4.4 a, b, c. Ülgü çertyoju düzgün çıxarılmayan ölçü əsasında qurulmuş geyim

Deməli, ülgü çertyoju düzgün çıxarılmayan ölçü əsasında qurulmuşdur və ya hesablama düzgün aparılmamışdır. Kökləmə zamanı qabaq hissənin nəzarət nöqtəsi (çərtiyi) arxa hissənin nəzarət nöqtəsinə nisbətən aşağı düşmüşdür. Qüsuru düzəltmək üçün kökləmə sökülməli, qabaq hissənin çiyin kəsiyinin boyun özül nöqtəsindən başlayaraq, ehtiyat payından istifadə edilir. Lakin, boyun yerində çiyin tikişinin eni əvvəlki kimi qalmalıdır. Ehtiyat parça kifayət etmədikdə yan tikiş sökülür, hissə ətək kəsiyinin qatlanma payının hesabına uzadılır, qırışıqlıq yox edildikdən sonra yenidən yan kəsik köklənir (qabaq hissənin nəzarət çərtiyi arxa hissədəkindən yuxarı olacaqdır) və qabaq hissənin qol yeri dərinləşdirilir.

Geyim köks xətti boyu ensiz və ya enlidir. Deməli, üçüncü köks dairəsinin ölçüsü düzgün çıxarılmamış və ya yan köklənmə köçürmə tikişi boyu düzgün aparılmamışdır. Buna görə də, qol dibindən bel xəttinə qədər yan kəsiyin köklənməsi sökülür. Qol yerindəki ehtiyat paydan istifadə edilir.