Məişət xidməti müəssisələrində aşağıdakı təmir işlərini görürlər: 1. Köhnəlmiş məmulatın təmiri; 2. Məmulatın ütülənməsi; 3. Məmulatın bəzi hissələrinin yenidən biçilməklə təzələnməsi; 4. Məmulatın yenidən tam biçilməsi ilə təzələnməsi; 5. Məmulatın çevrilməsi. Təmir üçün tam köhnəlmiş məmulatlar gətirilir. Bu məmulatların köhnəlməsi cürbəcür səbəblərdən asılıdır. Bu səbəblərə aşağıdakıları misal göstərmək olar: materialın fiziki- mexaniki xassəsindən, əmək fəaliyyətinin xüsusiyyətindən və sifarişçinin fərdi keyfiyyətindən. Məmulatın ayrı-ayrı hissələrinin köhnəlmə dərəcəsi müxtəlifdir. İstifadə zamanı ən çox sürtünən hissələr daha çox köhnəlməyə məruz qalır. Belə ki, üst geyimlərdən çox zədələnən hissələr aşağıdakılardır: qolların aşağısı, bortun kənarı, ilgəklər, cibin köbələri, üst yaxalıq, məmulatın aşağısı, qolun dirsək hissəsi, düymə tikilən yer və s.
Şalvarlarda: aşağı hissə, oturacaq yeri, diz sahəsi, ciblərin ağız hissəsi, bağlamalar.
Astarda: qolun astarı, cibin astarı, astarın aşağısı, şalvarın astarının diz sahəsi, cib kisəsi.
Geyimdə təmirin növləri. Geyimlərin təmirinin növləri əmək həcminə görə 3 qrupa bölünür: 1) kiçik təmir; 2) orta təmir; 3) böyük təmir.

- Geyimlərin kiçik təmirinə aşağıdakılar aiddir: düymələrin tikilməsi, ilgəklərin açılması, asqının hazırlanıb yerinə tikilməsi, ilgəyin hörmələnməsi, ciblərin kənarlarının bərkidilməsi, astarın sökülmüş sahələrinin tikilməsi, məmulatın ütülənməsi.
- Orta təmir geyimin ayrı-ayrı hissələrinin təmiri və məmulatın bədən ölçüsünün nəzərə çarpmayacaq dərəcədə dəyişdirilməsi ilə xarakterizə olunur. Bu təmirə aşağıdakılar aiddir: yaxalığın təmiri və fasonunun dəyişdirilməsi, məmulatın aşağısının təmiri, məmulatın uzunluğunun dəyişdirilməsi, qolların təmiri, bortun təmiri və formasının dəyişdirilməsi, laskanın təmiri, ciblərin təmiri.
- Geyimlərin böyük təmiri geyimin ölçüsünün, fasonunun, siluetinin dəyişdirilməsi, dağılmış, cırılmış əsas hissələrin yenidən düzəldilməsi ilə xarakterizə olunur.

Bu təmir qrupuna aşağıdakılar aiddir: məmulatın formasının, eninin dəyişdirilməsi, qolun bütün və ya qismən sökülüb çıxarılması, yaxalığın dəyişdirilməsi, məmulatda qolun vəziyyətinin dəyişdirilməsi, iki bortlu geyimin bir bortlu düzəldilməsi və s.

| 4.3.2. Tələbələr üçün fəaliyyətlər Problem - “Geyimdə təmir üsulları” müəllim tərəfindən elan edilir. Müəllim lövhədə 3 sütundan ibarət cədvəl qurur və aşağıdakı bölmələri qeyd edir: Bilirəm/Bilmək istəyirəm/Öyrəndim. Tələbələr problemlə bağlı bildiklərini söyləsin və cavablar I sütunda qeyd olunsun. Həmin məsələ ilə bağlı bilmək istədiklərinizi isə II sütuna yazın. III-də isə mövzu ilə bağlı öyrəndiklərinizi qeyd edin. Qruplara bölünərək mətni əhatə edən suallar hazırlayın və cavablandırmaq üçün qarşı qrupa verin. 3 qrupa bölünün. Hər qrupa kiçik,orta və böyük təmir haqqında təqdimat hazırlamaq tapşırılır. Tapşırqlar hazır olduqdan sonra lövhəyə asın. Müzakirə və təhlillər aparın. Müəllim tərəfindən lövhədə yazılmış “təmir” anlayışına aid sözlər və fikirlər söyləyin. Hər növbəti söz əvvəlki sözlə əlaqəli olmalıdır. Roll oyunu təşkil edin“Dərzi müştərinin geyimini hansı təmir üsulu ilə işləyəcəyini araşdırır”.

| 4.3.3. Qiymətləndirmə Aşağıdakı qiymətləndirmə meyarına əsasən qiymətləndirəcəksiniz: “Geyimdə təmir üsullarını müəyyən edir” Geyimlər istismar olunan zaman hansı təsirlərə məruz qalırlar? Geyimdə təmirin hansı növləri vardır? Geyimlərin təmirində əsas məqsəd nədir? Geyilmə zamanı ən çox hansı hissələr köhnəlməyə məruz qalırlar?