Bu, yaxalıq yerinin çəpinə kəsiklərinin dartılıb uzanmasının qarşısının alınmasına imkan yaradır. Alt yaxalıq öz yerinə alt yaxalıq tərəfdən 10 mm enində oval tikişlə birləşdirilir. Alt yaxalıq əvvəlcə köklənir və ya köklənmədən maşınla tikilir. Alt yaxalığın və yaxa ilə yaxalığın birləşən tikişləri ütü ilə xüsusi taxta qəliblərdə, yaxud presdə açılaraq ütülənir. Bortaltının yaxa və alt yaxalığını birləşdirən tikişləri qabaq hissənin yaxalıq yeri boyunca əldə, gizli tikişlə və ya universal maşında bəndlənir (Şəkil 3.53, a). Üst yaxalıq alt yaxalığa (oturacaq üçün qatlanma payı saxlanmaqla) oturacağı və yaxa ilə yaxalığı birləşdirən tikiş boyu xüsusi maşında köklənir. Yaxa ilə yaxalığın birləşən tikiş yeri alt yaxalığın tikişinə bortaltının astar tərəfindən əldə bəndlənir. Yaxa ilə yaxalığı birləşdirən tikişləri xüsusi maşında yapışqan plyonka qoyaraq (Şəkil 3.53, b) presdə yapışdırmaqla da bəndləmək olar. Üst yaxalığın basdırılıb tikilən kənarları alt yaxalığa əldə xaçvari tikişlə, yaxud gizli tikişli xüsusi maşında tikilir. Bortaltı ilə birlikdə bütöv biçilən üst yaxalıqlar (Şəkil 3.54) əsas parçadan tikilən yaxalığın bir növü olub işlənilmə ardıcıllığı başqadır.
Şəkil. 3. 54 Bort ilə bütöv biçilən yaxalığın işlənilməsi

Əgər bortaltı ilə yaxalıq bütöv biçilmişdirsə, borta kromka qoyulduqdan sonra çiyin və yan kəsikləri tikilir. Hazırlanmış alt yaxalıq 10 mm enində tikişlə yaxalıq yerinə birləşdirilir. Sonra tikiş ütülənərək açılır. Üst yaxalıq ilə bortaltı üzüaşağı olmaqla, qabaq hissəyə üzü üstə qoyulur və yaxalıqla bortaltı bir vaxtda qabaq hissəyə köklənir. Üst yaxanın ucları və bortun ətək hissəsi ülgü ilə tabaşirlənir. Bortlarla yaxalıq eyni zamanda çevrilən tikişlə işlənilir, sonra isə tikiş açılıb ütülənir. Bu əməliyyat ütü və ya xüsusi yastığı olan preslərdə yerinə yetirilir. Daha sonra bortun və yaxalığın işlənilməsi yuxarıda göstərilən qaydada davam etdirilir.

Yaxalığı üst tikişilə yaxalıq yerinə birləşdirdikdə (Şəkil 3.55) əvvəlcə üst yaxalıq oturacağın kəsiyinə uyğunlaşdırılır, üst yaxalığın ortasının 15-20 mm-dən başlayaraq, yaxa ilə yaxalığı birləşdirən tikiş tərəfdən 5 mm-ə qədər saxlanan qatlanma payı və tikiş payı dəqiqləşdirilir, sonra isə artıq parça kəsilir. Yaxalığın boyun yerində düzgün oturması üçün alt yaxalıqda nəzarət xətləri tabaşirlənir, üst yaxalıqda isə çərtiklər çəkilir. Bortaltını yaxa ilə yaxalığın birləşmə xətlərinə və yaxalıq yerində alt yaxalığa birləşdirmək üçün basdırma tikiş xətti müəyyənləşdirilir.

Şəkil 3.55 Yaxalığın yaxalıq yerinə üst tikişlə birləşdirilməsi

Kürəyin içərisində onun yaxalıq yeri boyunca 20-30 mm enində kolenkor parça qoyulur. Bu, həm tikişin möhkəmliyi, həm də həmin kəsiyin uzanması üçündür. Kolenkor qatı kürəyin boyun yerinə universal maşında tikilir və yaxud kromka ütü ilə birləşdirilir. Onu presdə yapışqan tozu və yaxud yapışqan plyonka ilə yapışdırmaq olar. Yaxa ilə yaxalığın birləşən kəsiyi 8-10 mm enində tikişlə birləşdirildikdən sonra tikiş açılır və ütülənir. Yaxalıq yerinin üstünə alt yaxalıq tərsinə qoyulur, onlar bortun araqatı materialı ilə birlikdə əvvəlcə köklənir və ya köklənmədən ziq-zaq tikişli xüsusi maşında tikilir.