Düymə yeri şalvarın sağ qabaq hissəsinə tərtibatlı universal maşınla 2 mm enində kəsiyi qapalı qatlama tikişlə baxyalanır (Şəkil 2.13, c, tikiş - 1). İlgəkyeri şalvarın qabaq hissəsinin sol tərəfinə eni 2 mm olan qapalı kəsikli yapışdırıcı tikişlə calanır (tikiş - 2), düymələnmə yerində kəsiyin çərtiyi dəqiqləşdirilir və şalvarın sol qabaq hissəsində ilgəkyerinin üst bəzək tikişinin (baxyasının) yeri müəyyənləşdirilir. Düymə yeri içəri tərəfə qatlanır, ikiiynəli maşınla bəzək tikişi ilə baxyalanır (tikiş - 3). Qabaq hissələrin orta kəsikləri, şalvarın sol qabaq hissəsinin kəsiyini qatlamaqla ikiiynəli maşınla yapışdırıcı tikişlə birləşdirilir (tikiş - 4). Miyançanın sonuna üz tərəfdən bəndləyici maşınla iki bənd vurulur (tikiş - 5).

• Şalvarın əsas hissələrinin birləşdirilməsinin bəzi xüsusiyyətləri

İlgəkyeri şalvarın qabaq hissəsinin sol tərəfinə birləşdirilməzdən əvvəl sol tərəfində miyançanın kənar astarla çevrilən tikişlə 5 mm enində işlənilir. Miyança qatına yapışqanlı kromka qoyulmadıqda, ona astarla birlikdə azacıq dartılmaqla kətan kromka tikilir.

İlgəkyeri astarın üzərinə elə qoyulur ki, onun xarici kənarı astarın tikişindən 2 mm-ə qədər kənara çıxsın. Sonra ilgəkyerində ilgəklərin arası ilə 7-10 mm uzunluğunda üç dəfə təkrar tikişlə astara bəndlənir. Bənd tikişi ilgəyin yönəlişinə paralel olmalıdır (Şəkil 2.14, a, b).

Miyançanın astarına bəndlənmiş ilgəkyeri içəri tərəfə qatlanır və şalvarın qabaq hissəsində 2 mm kant əldə edilməklə ütülənir. Miyança qabaq hissə və ya qulfik tərəfdən şablonla, yaxud ülgü ilə qeyd edilmiş xəttin üstü ilə tikilir.

İçəri kəsiyi çevrilən tikişlə işlənilmiş ilgəkyerindən istifadə edildikdə miyançanın astarı içəri tərəfə qatlanır və ütülənir. Bu zaman elə etmək lazımdır ki, miyança astarının baxya tikişi salındıqda onun altına düşsün. İlgəkyerinin astara bəndlənməsi və miyança baxyasının salınması isə yuxarıda göstərildiyi kimidir (Şəkil 2.14, c).

İlgəkyeri şalvarın qabaq hissəsinin astarında hazırlandıqda da miyança astarına tikilib qatlanır və ütülənir. Sonrakı əməliyyatlar yuxarıda göstərildiyi qaydada icra edilir.

Şəkil 2.14 İlgəkyerin miyançaya birləşdirilməsi | Şəkil 2.15 Düyməyerin miyançaya birləşdirilməsi

Pambıq parçadan hazırlanan xüsusi və idman şalvarındanda astarla bütöv biçilən ilgəkyeri miyançanın astarına birləşdirilir. Qabaq hissə ilə bütöv biçilən ilgəkyeri və miyança astarının kəsikləri xüsusi tərtibatın köməyi ilə içəri qatlanır, miyança astarının qatlanan kənarından 1-2 mm məsafədə tikilir. Daha sonra, ilgəkyeri miyança astarının üzərinə ilgəklərin arası ilə bəndlənir və yuxarıda göstərildiyi kimi baxyalanır (Şəkil 2.14, ç).

Düymə yeri şalvarın qabaq hissəsinə düymə yeri tərəfdən 7 mm enində tikişlə, kəmər kəsiyindən başlayaraq miyança kəsiyinin çərtiyinə qədər tikilir. Əgər saat cibi sağ tərəfdə olacaqdırsa, onda cibin astarı da tikilir. Sonra düymə yerinin tikişi açılır, yaxud düymə yeri tərəfə ütülənir (bu halda miyança ilməklənmir). Pambıq parçadan hazırlanan şalvarın düymə yerinin tikişi səliqəyə salınır və düymə yeri tərəfə qatlanır (Şəkil 2.15, b, c).

Düymə yerinin astarı qabaq hissədən və ya düymə yerinin tikişindən 1 mm aralı bəndlənir.