Təlim nəticəsi 1: Çertyojdan alınan ülgünü parça üzərinə döşəməyi bacarır
1.1.1. Geyimin hissə və hissəciklərini və onların konstruktiv xətlərini müəyyən edir
• Geyimdə hissə və hissəciklər
Modeldən asılı olaraq geyimlər (forma, ölçü və miqdarına görə) müxtəlif olur. Eyni biçimli geyim müxtəlif modeldə tikilə bilər. Geyimin modelini və konstruksiyasını seçdikdə ondan nə məqsədlə istifadə ediləcəyi (təyinatı), parçanın strukturu, tərkibi, naxışları, geyimin silueti (forma) nəzərə alınmalıdır. Konstruksiyadan asılı olaraq palto, pencək və jaketin qabaq və arxa hissəsi bütöv, yaxud iki və daha çox hissədən ibarət ola bilər. Modelinə görə tikiş düzxətli və ya əyrixətli, yönəlişinə görə isə şaquli, üfüqi və maili olur.

Bundan başqa konstruksiyanın əsas xüsusiyyətlərini, geyim hissələrinin ümumi şəklini, ölçüsünü və konstruktiv xətlərin istiqamətini müəyyənləşdirmək də lazımdır. Əsas hissələrin (qabaq və arxa hissələr, qol və yaxalıq) konstruktiv xüsusiyyətləri bütün geyimlərdə demək olar ki, eynidir. Məsələn: palto, pencək, jaket, gödəkcə, plaş kimi geyimlərin əsas hissələrini qabaq və arxa hissələr, qol və yaxalıq təşkil edir (Şəkil 1.1).

Şəkil 1.1. Paltonun üst hissələri və kəsikləri

Arxa hissə (Şəkil 1.1, I) kəsik və xətlərin adı: 1-2 – çiyin kəsiyi, 2-3 – qol yerinin kəsiyi, 3-4 – yan kəsik, 4-5 – ətək kəsiyi, 5-6 – yamşaq kəsiyi, 6-7 – yamşağın bəndlənmə kəsiyi, 7-8 – arxa hissənin orta kəsiyi, 8-1 – boyun yeri, a-b – arxa hissə ətəyinin qatlanma xətti, c-ç – yamşaq payının qatlanma xətti.

Qabaq hissə (Şəkil 1.1, II) kəsik və xətlərin adı: 1-2 – çiyin kəsiyi, 2-3 – boyun yeri, 3-4 – yaxa kəsiyi, 4-5 – bort kəsiyi, 5-6 – ətək kəsiyi, 6-7 – yan kəsik, 7-1 – qol yerinin kəsiyi, a-3 – yaxanın qatlanma xəttindən yaxa çıxıntısı ilə yaxalığın birləşmə nöqtəsinə qədər olan sahə, a-b – yaxanın qatlanma xətti, 3-c – gərdən xətti, ç-d – ətəyin qatlanma xətti.

Qolun üst hissəsi (Şəkil 1.1, III) kəsiklərinin adları və xətləri: 1-2 – qolun çiyin sahəsi, 2-3 – qabaq kəsik, 3-4 – qol ağzının kəsiyi, 4-5 – yamşaq payının yan kəsiyi, 6-1 – dirsək kəsiyi, a-b – qolun qabaq aşırımı, c-ç – qol ağzının qatlanma xətti, e-d – yamşaq payının qatlanma xətti, g-ğ – dirsək xəttinin aşırımı.

Qolun alt hissəsi (Şəkil 1.1, IV) kəsiklərinin adları və xətləri: 1-2 – yuxarı kəsik, 2-3 – qabaq kəsik, 3-4 – qol ağzının kəsiyi, 4-5 – yamşaq payının yan kəsiyi, 6-1 – dirsək kəsiyi, a-b – qol ağzının qatlanma xətti.