Geyimlərin təmiri zamanı məmulatın və qolun aşağısını köbə ilə hazırlamağa icazə verilir. Geyimin aşağısı üçün köbənin optimal eni 5-6 sm, qolun aşağısı üçün isə 4-5 sm götürülür. Minimal isə bu ölçü müvafiq olaraq geyimin aşağısı üçün 3,5-4,5 sm, qol üçün isə 3,5 sm olmalıdır. Calaqlar, klinlər və açıq sahələri örtmək üçün yamaqlar əsasən əsas materialdan biçilir. Sifarişçinin razılığı ilə bu hissələr əsas materialın rənginə və quruluşuna uyğun olan başqa parçadan da biçilə bilər. Məmulatın örtülü sahələri isə (məsələn, bortaltı, geyimin aşağısının köbəsi, yaxalıq altı və s.) əsas parçanın rənginə uyğun parçalardan biçilə bilər.

Ayrı-ayrı hissələri biçərkən aşağıdakılara icazə verilir: alt yaxalıq 6 hissədən parçanın eninə və çəpinə istiqamətdə biçilə bilər. Üst yaxalıq və qolun alt hissəsi 2 hissədən, geyimin aşağısının köbəsi 4 hissədən biçilə bilər. Geyimləri təmir edərkən əsas işlərdən biri də təmir ediləcək hissənin sökülməsi, təmizlənib ütülənməsidir. Tikişləri səliqə ilə hissələri tikişin eninə dartmaqla sapları qayçı və ya ülgüc (lezviya) ilə kəsirlər. Kəsərkən ülgücün parçanı zədələməməsinə diqqət yetirmək lazımdır. Bəzi hallarda parça müvafiq möhkəmliyə malik olduqda və maşın tikişlərinin möhkəmliyi azaldıqca hissələri tikişin eninə dartaraq sökmək olar. Ancaq materialın lap köhnəlmiş yerlərini iynənin köməyi ilə alt və üst sapı çəkməklə sökürlər. Bütün hissələri sökdükdən sonra tikiş və qat xətlərini mexaniki şotkanın köməyi ilə tozdan təmizləyirlər. Təmizlənmiş hissələr isti-nəmləndirmə əməliyyatından keçirilir. Bütün tikişlər açılıb ütülənir. Bu əməliyyat üçün istiliyi tənzimlənən ütülərdən istifadə edirlər.

| 4.4.2. Tələbələr üçün fəaliyyətlər Qruplara bölünün. Geyimin hansı təmir üsullarının daha keyfiyyətli olması haqqında debat təşkil edin. Hər qrup öz fikrini əsaslandırmağa çalışsın. Geyimi təmir etmək üçün hansı bilik və bacarıqları bilməli olduğunuzu qeyd edin. Qruplara bölünün. Müəllimin verdiyi təmir növlərinə aid suallar yazılmış kağıza cavablar yazın. Hər bir qrupun yazdığı cavabları lövhədən asın və müzakirələr aparın. Müəllimin lövhədə yazdığı açar sözlərə əsasən tələb olunan anlayışı tapın.

| 4.4.3. Qiymətləndirmə Aşağıdakı qiymətləndirmə meyarına əsasən qiymətləndirəcəksiniz: “Geyimi sifarişə uyğun təmir edir” Geyimin təzələnməsi zamanı yenidən biçilmə dedikdə nə başa düşülür? Ayrı-ayrı hissələri biçərkən nələri etmək olar? Geyimdə hansı təmirlərə tez-tez müraciət olunur? Geyimi uzatmaq üçün tikiş payında qat xətti köhnəlmişsə, nə etmək lazımdır? Geyimin ən müasir təmir üsullarından danışın.