Adətən, kişi palto və pencəklərində bortaltının içəri kəsiyi geyimin estetik görünüşünü yaxşılaşdırmaq üçün haşiyələnilir.

Şəkil 3.45 Bortaltının köbə ilə “gözsüz” ilgəyinin tikilməsi

Geyimi düymələmək və bəzəmək üçün bortaltıda modelə uyğun miqdarda ilgək hazırlanır. Bəzək ilgəyi yaxada kəsilməklə və ya kəsilmədən, xüsusi maşında bir və yaxud iki köbə ilə işlənilir.

Bortaltına ilgəklər modelə müvafiq olaraq “gözsüz” (Şəkil 3.45) halda düzəldilir. Bortaltının yaxa hissəsində ilgək yeri ülgü vasitəsilə dörd xətlə qeyd olunur. İlgək köbə ilə işlənildikdə xəttin ikisi ilgəyin enini, ikisi isə uzunluğunu müəyyən edir. İlgək bir köbə ilə işlənildikdə tərs üzü içəri olmaqla qatlanmış köbə bortaltına uzununa qeyd edilmiş xəttə uyğunlaşdırılır və qatlanan yerin kənarından çevrilən tikişlə 25-35 mm enində ilgəyin eninə çəkilmiş xəttə qədər tikilir (Şəkil 3.45, a). İki tikişin arası bortaltı tərəfdən köbə ilə birlikdə ilgəyin uclarına 5-6 mm qalmış kəsilir. Sonra isə 1 mm tikiş payı saxlanılmaqla çərtilir. İlgək köbəsinin kənarlarına artıq parça kəsilir. Köbə bortaltının tərs üzünə tərəf çevrilir, tikiş düzəldilir, ilgəyin uclan maşında ikiqat tikişlə bəndlənir (Şəkil 3.45, b). Köbədən kant düzəltməklə hazır ilgək ütülənir. İlgək köbəsinin hər iki ucunda 15 mm tikiş payı saxlamaqla artığı kəsilir. Bortaltı qabaq hissəyə birləşdirildikdən sonra ilgəyin kənarı 25-30 mm məsafədən köklənir.

Alt yaxada bortaltının yaxa hissəsindəki ilgəyə uyğun ilgək yeri açılır, 3 mm enində içəri qatlanır və görünməz çəp tikişlə ilgək köbəsinə yapışdırılır (Şəkil 3.45, c).

Şəkil 3.46 Bortaltının köbə ilə “gözlü” ilgəyinin tikilməsi

• “Gözlü” ilgək bir köbə ilə hazırlanır

Bortaltının üz tərəfində ilgəyin yeri (bir xətlə uzunluğu, iki xətlə ucları) üç xətlə ülgü ilə nişanlanır. İlgəyin köbəsi bortaltı ilə üz-üzə qoyulur, bortaltıda uzununa çəkilmiş xətdən 2-3 mm məsafədə ilgək köbəsi tikilir və onun ucunda dairəvi tikiş salınır. Tikiş eninə çəkilmiş xəttə qədər davam etdirilir (Şəkil 3.46, a). Bortaltı ilə köbə tikişin ucuna 5-6 mm qalmış iki tikiş arasından kəsilir. İlgəyin gözü bir neçə yerdən, düz ucu isə 1 mm tikiş payı saxlanılmaqla iti bucaq formasında çərtilir. Çərtilmə yalnız bortaltıda (köbəsiz) aparılır, köbədə ilgəyin ucu düz kəsilir (Şəkil 3.46, b). İlgəyin köbəsi bortaltının tərs üzünə çevrilir, ilgəyin kənarı düzəldilir və köbədən 2-3 mm enində köklənərək kant alınır. İlgəyin düz ucu içəri tərəfdən iki tikişlə (çərtilmiş künc) bərkidilir (Şəkil 3.46, c). İlgək köbəsində 5 mm tikiş payı saxlanılır, artıq parça kəsilir və yaxud gizli çəp tikişlə basdırılır. İlgək içəri tərəfdən ütülənir. Sonrakı əməliyyatlar gözsüz ilgəyin işlənilməsində olduğu kimidir.