Şalvarın qabaq və arxa hissəsində nəmlənib-isidilmə əməliyyatı avadanlıq olmadığı halda ütü ilə aparılır. Şalvarın qabaq hissəsindəki balaq tərəfi və arxa hissəsini Cs-371 KMD-4+22-105 H markalı xüsusi yastığı olan pnevmatik presdə ütülədikdə (üz tərəfləri içəri olmaqla) presin xüsusi formalı alt yastığının üzərinə qoyulur və presləndikdən sonra şalvarın hissələrində lazımı forma alınır.

Hazırda konstruksiyası texnologiyalı olan (bəzən konstruksiyası tikişli də deyilir) şalvarlar layihələndirilir. Burada nəmlənib-isidilmə əməliyyatının azaldılması, əl işlərinin maşınla görülməsi, dəqiq biçim əldə edilməsi və bir növlü hissələrin hazırlanması nəzərdə tutulur.

Yun parçadan olan şalvarın hazırlanma prosesində qabaq və arxa hissələrin təkrar-təkrar ütülənməsi onun keyfiyyətini kəskin azaldır. Bunun üçün konstruksiyası texnologiyalı (tikişli) olan şalvarın hazırlanması üsulu sayəsində lazım olan xarici görünüşlü (arxa hissənin lazımı formaya salınması üçün xüsusi əməliyyat aparılmadan) şalvar keyfiyyətli alınır.

• Şalvarın miyançasının və kəmər yerinin işlənilməsi

Şalvarın kəmər yerini işləmək üçün əvvəlcə miyança işlənilməlidir. Miyança əsasən şalvarın qabaq hissəsində olur. Bəzi modellərdə miyança yan tikişdə də yerləşdirilir. Miyançanın işlənilməsi üçün ilgəkyeri (qulfık) və düymə yeri hazırlanır. Qulfik qabaq hissənin sol, düymə yeri isə sağ tərəfinə tikilir. Bu əməliyyatları aparmadan düymələnmə yeri zəncirbəndlə işlənilir.

• İlgək yerinin hazırlanması

İlgək yeri calaqlı olduqda 7 mm enində tikilir, sonra tikiş açılaraq ütülənir və səliqəyə salınır. İlgək yeri xarici kəsikboyu çevrilən tikişlə universal maşında (xüsusi tərtibatla) əsas parçadan 1,5 mm kant almaq üçün və kəsik 4-5 mm enində içəri qatlanaraq baxyalanır (Şəkil 2.8, a, tikiş - 1). Qulfik adi qaydada hazırlandıqda xarici kəsikboyu astarla üz-üzə qoyulub çevrilən tikişlə 4-5 mm enində işlənir, sonra çevrilərək səliqəyə salınır və astar tərəfdən 2 mm məsafədə, əsas parçadan 1,5 mm enində kant alınmaqla baxyalanır. İlgək yeri üzərində köməkçi ülgü ilə ilgəklərin yeri və yönəlişi qeyd edilir.

İlgək ilgək yerinin qırağından 10 mm aralı xüsusi maşında ilməklənir (tikiş - 2), ilgəyin yönəlişi ilgəkyerin kənarına nisbətən maili, yaxud ona perpendikulyar olur. İlgəyin uzunluğu düymənin diametrindən 5 mm artıq olmalıdır. İlgəyi tərtibatın köməyi ilə, onun yerini qeyd etmədən də ilməkləmək olar. Şalvarın qabaq hissəsinin sol miyança kəsiyinə çevrilən tikişlə astar calanır və eyni zamanda kromka qoyulur (tikiş - 3). Kənar ütülənib yatızdırılır və əsas parçadan 4-5 mm enində kant alınıır. Sonra hazır ilgək yerinin astarlı tərəfi miyança astarının üzərinə elə qoyulur ki, o ilgək yerinin tikilməmiş (içəri kəsiyi) kənarından 4 mm qırağa çıxmış olsun. Bundan sonra ilgəkyerin içəri kəsiyi miyançanın astarı ilə birlikdə universal maşında tərtibatın köməyi ilə haşiyələnir (Şəkil 2.8, a, tikiş - 5) və ya ilgəkyerin içəri kəsiyi xüsusi maşında ilməklənir (Şəkil 2.8, b). Bu əməliyyatı miyançanın astarı ilə birlikdə 4 mm enində çevrilən tikişlə də yerinə yetirmək olar. Sonra hazır ilgəkyeri astar tərəfdən ütülənir. Bəzək tikişi şalvara kəmər kəsiyindən başlayaraq əsas parçanın üstündən salınır (tikiş - 6). | Şəkil 2.8 İlgəkyerin işlənilməsi