Cib qapağının kənarları və künc hissəsi qalınlaşmasın deyə, künclərdə tikişə verilən pay kəsilir. Sonra cib qapağı üz tərəfə çevrilir, onun küncləri astar tərəfdən düzəldilir və xüsusi maşınla ya da əllə 0,6-0,8 sm uzunluğunda ilmələrlə əsas parça tərəfdən 0,1-0,2 sm kant əmələ gətirilərək tikilir. Cib qapağının kənarlarını kənardan 0,5-0,7 sm məsafədə kökləyirlər (maili). Cib qapağı nəmləndirilir və astar tərəfdən ütü altının köməyi ilə kənarlar və künclər düzəldilərək ütülənir.

• Cib kisəsi

Cibin köbəsi cib kisəsi ilə üz hissələri içəri olmaq şərtilə qoyulur və 0,7 sm enində tikişlə kənarı tikilir. Cib kisəsinin o biri ucuna astar parçasından olan podzor qoymaqla onun aşağı kənarı 0,7 sm içəri qatlanır və qat xəttindən 0,1-0,2 sm məsafədə maşınlanır. Podzorun üst kəsiyi və cib kisəsinin üst kəsiyi üst-üstə düşməlidir. Bəzi modellərdə pencəkdə sağ cib kisəsində daxili cib də ola bilər.

Şəkil 3.23 Cibin işlənməsi

• Qapaqlı və bir köbəli cibin hazırlanması

Ətək hissədə yan cibin emalı zamanı əvvəlcə köməkçi ülgünün iştirakı ilə üç xətlə cibin yeri qeyd edilir. Cib qapağında isə astar tərəfdən ətəyə birləşdirilmə xətti qeyd edilir. Kəsik cibi istismar vaxtı dartılmadan qorunmaq üçün tərs üz tərəfdən ətəyə uzanmayan parça (dolevik) qoyulur. Uzanmayan parça elə yerləşdirilməlidir ki, onun astarı cibin ətəkdə orta xətti ilə üst-üstə düşsün. Uzanmayan parçanın qabaq ucu cibin qurtaracağından 3-4 sm artıq olur, o biri ucu isə yan kəsiyə qədər uzanır. Uzanmayan parça dartılmadan əllə və yaxud düz maşın tikişi ilə tikilir. Əgər uzanmayan parçanın bir üzü yapışqanla örtülmüşsə, onda onu ütünün köməyi ilə ətəyə birləşdirirlər. Sonra cib qapağını ətəyin üst tərəfinə astar hissə yuxarı olmaq şərtilə qoyurlar və çalışırlar ki, tabaşirlənmiş xətt cibin xətti ilə üst-üstə düşsün. Cibin qapağının yuxarı kənarı isə eninə gedən xətt ilə uyğungəlsin. Cib qapağını 0,7-1 sm uzunluqda düz tikişlə ətəyə kökləyirlər. Əgər parça naxışlıdırsa, onda cib qapağının və ətəyin naxışları uyğun gəlməlidir. Cib qapağı tabaşir xətti üzrə (1) tikişi ilə hər iki uc bərkidilərək maşınlanır (Şəkil 3.23, a). Cib kisəsində isə köbəni ətəkdə üz tərəfi aşağı olmaq şərti ilə yerləşdirib elə etmək lazımdır ki, köbənin kənarı cib qapağının birləşdirildiyi tikişə sıx birləşsin. Köbəni ətəyə 0,5 sm enində tikişlə birləşdirirlər. Tikişin əvvəli və sonu cib qapağının yan tərəflərinə uyğun bərkidilir. Sonra köbənin birləşdirmə tikişinin arasını açır, onu köbə ilə əhatə edib qatlayır və 0,5 sm enində köbənin birləşdirilmə tikişində çərçivə əmələ gətirirlər. Ətəyi tərs üz tərəfdən tikirlər. Ortadan başlamaqla arasından hər iki tərəfə kəsirlər. Tikişin sonuna 1 sm qalmış kəsilməni üçbucaq kəsilmə ilə başa çatdırırlar (Şəkil 3.23, c). Cibin kisəsini ətəyin tərs üz tərəfinə çevirir, cibin qapağının birləşdirilmə tikişlərini və aşağı çərçivəni düzləndirirlər. Sonra cib kisəsi ilə cib qapağının kənarını bərabərləşdirir və cib qapağının birləşdirilmə tikişinə bərkidirlər. Aşağı çərçivəni cib qapağının birləşdirildiyi tikişə tərəf dartırlar, küncləri kəsib düzləndirir və ikiqat maşın tikişi ilə bərkidirlər. Eyni vaxtda cib kisəsini də dairəvi künclərlə tikirlər. Hazır cib tərs və üz tərəfdən ütülənir (Şəkil 3.23, ç).

• Listikin və listikli cibin hazırlanması

Cib kisəsinin bir tərəfinə listikin astar qatını maşınlayırlar. Onun aşağı kəsiyini 0,7 sm daxilə qatlamaqla və yuxarı kəsiyini isə cib kisəsindən 0,3 sm artıq birləşdirirlər. Tikiş xəttini qat xəttindən 0,1 sm məsafədə yerləşdirirlər. Cib kisəsinin o biri ucunu üz hissələri içəri olmaq şərti ilə podzorla 0,7 sm eninə tikirlər. Tikiş cib kisəsi tərəfdən ütülənir. Listikin üst tərəfi astarın üz tərəfi içəri olmaq şərti ilə qoyulur və hissələr yuxarı kəsik üzrə bərabərləşdirilir.