| 1.3.2. Tələbələr üçün fəaliyyətlər Biçimdən əvvəl parçanın biçimə hazırlanması işlərinin yerinə yetirilməsini roloyununda göstərin. Parçada çəpliyin təyin edilməsini rol oyunları vasitəsilə izah edin. Parçada dekatirlənmənin əhəmiyyəti haqqında dərzi atelyelərində təqdimat keçirin. Bir qrupa çəplik yaranmış pambıq, digər qrupa yun parça verin. Qruplar bu parçalarda çəpliyi yox etsin. Görülən iş üzrə təqdimat edin. Parçanın növündən asılı olaraq dekatirlənməsi mövzusunda təqdimat hazırlayın və müzakirələr aparın.

| 1.3.3. Qiymətləndirmə Öyrənmə prosesinə bağlı olan qiymətləndirmə meyarı: “Ülgünün döşənməsi üçün parçanın növünün arğac və əriş istiqamətini müəyyən edir” Biçimdən əvvəl parçada çəplik müəyyən edilmişdirsə onu necə düzəltmək olar? Çəpliyi yox etmək mümkün olmadıqda biçmə necə yerinə yetirilir? Geyim yuyulduqda və təmizləndikdə baş verə biləcək qısalmanın yaranmaması üçün nə etmək olar? Geyim yuyulduqdan və təmizləndikdən sonra baş verən qısalma paltarın istifadəsinə nə kimi təsir edir? Pambıq parçada çəplik alınmasının qarşısı necə alınır? İpək parça necə dekatirlənir? Qalın parçada çəpliyin yaranmaması üçün nə etmək lazımdır?

1.4.1. Texniki şərtlər əsasında parça itkisi minimum olmaq şərtilə ülgünün döşənməsini bacarır
• Ülgü döşəmənin texniki şərtləri
Ülgülərin parça üzərinə səmərəli döşənməsi biçim prosesində parçadan az tullantı alınmasına təminat verir. Tullantının miqdarı geyimin modelinin mürəkkəbliyindən və parça naxışları rapportunun(naxışların təkrarlanan hissəsinin) böyüklüyündən asılıdır. Saya parçada tullantı az, naxışlı və ya xovlu parçada isə çox olur. Çünki xovlu və naxışlı parçalarda ülgülərin yerləşdirilməsində bir sıra şərtlər nəzərə alınmalıdır.

Zərif xovlu, müxtəlif çalarlı, qeyri-simmetrik zolaqlı və dama-dama parçanı biçdikdə eyni hissələr eyni cür biçilməlidir (köbə, kəmər və manjetdən başqa).

Qısa xovlu parçaların (bobrik, plyuş, yarımməxmər, velvet-kord, velvet-rubçik və s. ) hissələrində eyni çalarlıq almaq üçün xov aşağıdan yuxarıya tərəf yönəldilir. Xovu aydın görünən(drap, mahud) və pambıq parçaların (melanj, mahud, zamşa, vilveton) xovunu yuxarıdan aşağıya yönəltmək lazımdır (xovunun müəyyən yönəlişi olmayan parçalarda isə hissələri hər iki yönəlişdə biçmək olar).

Parçada naxışların simmetrikliyini saxlamaq üçün hissələri 1/2, 3/4 və ya tam rapport həcmində biçmək lazımdır. Geyimin biçilmiş hissəsindəki görünən yerində parçanın qüsuru olmamalıdır. Bu tələbi bildikdə əvvəlcə geyimin böyük hissələrinin ülgüləri(ətəyin qabaq və arxa taxtaları, lifin qabaq və arxa hissələri, qollar), onların arasında isə qalan bütün hissələr (düymələnmə yerinin altlığı, yaxalıq,köbə,manjet, cib və başqa hissəciklər) yerləşdirilir. Bütün hissə və hissəciklər parça üzərində yerləşdirilməmiş və ülgülərin konturu, qarsaqları, çərtikləri parçaya köçürülməmiş heç bir hissəni biçmək olmaz. Ülgülərin konturu tabaşirlə, qurudulmuş sabunla, yaxud parça markeri ilə cızılır. Bu köçürməyə tabaşırləmə deyilir. Tabaşırləmədən əvvəl döşənmiş ülgülər bir daha yoxlanılır, ülgü ilə parçanın əriş sapının uyğunluğu dəqiqləşdirilir. Bunun üçün santimetrli lent ilə parçanın kənarından ülgü üzərində çəkilmiş əriş sapına qədər olan məsafə ölçülür. Ölçü ülgünün 2 yerindən (əriş sapı xəttinin aşağı və yuxarısından) aparılır. Əgər bu ölçülər bərabər olmazsa, onda ülgünün bir tərəfini çəkməklə çalışmaq lazımdır ki, ülgüdə çəkilmiş əriş sapı parçanın kənar xəttinə paralel olsun. Ülgülər elə yerləşdirilməlidir ki, tullantı az alınsın, yəni parçaya qənaət olunsun. Belə yerləşdirmə saya parçada daha yaxşı alınır.