| 3.1.3. Qiymətləndirmə Aşağıdakı qiymətləndirmə meyarına əsasən qiymətləndirəcəksiniz: “Çiyinli geyimləri yaşa və mövsümə əsasən növlərə ayırır” Geyimləri stillərinə görə növlərə ayırın. Geyimləri mövsümə görə çeşidlərə ayırın. Qadın çiyin geyimləri ilə kişi çiyin geyimlərinin fərqini izah edin. Nə üçün bu geyimlərə çiyinli geyimlər deyilir?

3.2.1. Müxtəlif modalı yüngül geyimləri texnoloji ardıcıllıqla hazırlayır
• Kişi köynəyinin hazırlanması
Təyinatına görə (gündəlik, bayırlıq) kişi üst köynəyi müxtəlif parçalardan və müxtəlif modellərdə hazırlanır.

Biçilmiş hissədə ciblərin, ilgəyin, qasmaların, kəsilməmiş qarsaqların yeri, onun kənarının qatlanma payının xətti qeyd edilir. Cibin yeri deşikaçanla, tabaşirlə, ağzının kəsilmə xətti və ucları, üst ciblərin yuxarı kənarı isə biçim qatını deşməklə qeyd edilir.

Cibin yerini köməkçi ülgü ilə, hər hissədə qələmlə ayrıca nişanlamaq olar. Kəsilməmiş qarsaqlar və qasmalar hər hissənin içəri tərəfindən iki xətlə qeyd edilir. Onun biri qatlanma xətti, digəri isə tikilmə xətti olur. Mürəkkəb birləşməli (koketkalı geyimlərdə) hissələrdə qasmanın qatlanma xətti və üst hissənin alt hissənin üzərinə qoyulma xətti qeyd edilir. Yığmanın və qasmanın yeri deşikaçanla və ya çərtiklə nişanlanır. Sapı asan sökülməyən toxuma və s. materialların döşənməsində qələm və tabaşirlə nişanlamaya icazə verilmir.

Nişanlar hazır geyimdə üz tərəfdən görünməməlidir. Üst köynək naxışlı parça materialdan tikildikdə (dama-dama, zolaqlı naxışların istiqamətində) hissələrdə naxışların simmetrik olması üçün SST- 17-310-83-ün tələbinə müvafiq uyğunlaşdırılma işləri görülməli və aşağıdakı tələblərə əməl edilməlidir:

- Üst plankanın naxışı qabaq hissənin naxışına uyğun və tən gəlməlidir (əriş sapının vəziyyətinə görə 45° bucaq altında biçilən plankadan başqa). Qabaq hissənin sağ və sol tərəfindəki eninə naxış bortda ilgək düymələmə xəttinin naxışına uyğun gəlməlidir.
- Simmetrik naxışlı parçalardan (modelin texniki təsvirində uyğunsuzluq nəzərdə tutulmadıqda) cibin və cib qapağının naxışı qabaq hissənin naxışına uyğun gəlməlidir.
- Yaxalığın uclarındakı uzununa simmetrik naxışlar bir-birinə uyğun gəlməlidir.
- Qısa qollu köynəklərin qol ağzı manjetinin üz tərəfində və bortaltının yuxarısındakı uzununa naxışlar simmetrik olmalıdır.