Giriş

Dərzilik peşəsinin incəlikləri əsrlər boyu texnologiyanın təkmilləşməsi nəticəsində formalaşmışdır. Tikiş maşınlarının meydana çıxması ilə dərzilik sənəti yeni vüsət götürür.

Zaman dəyişdikcə geyim tərzləri, modalar dəyişsə də, zövqlü geyinmək arzusu insanları tərk etmirdi. Sosial, cinsi və təbəqə fərqinə görə hər kəs geyimi müxtəlif yollarla-kimi özü tikməklə, kimi də bacarıqlı ustalara müraciət etməklə əldə edirdi. Müasir dövrümüzdə də insanların bəziləri istədiyi geyimi ticarət mərkəzlərindən, bəziləri isə adlı- sanlı kuturyelərdən geyinirlər.

Yüksək keyfiyyətli, müasir modaya uyğun müxtəlif tikiş məmulatlarının hazırlanması müəssisəyə tətbiq edilən yeni geyimin hazırlanma texnologiyasından, avadanlıqlardan və köməkçi mexanizmlərdən asılıdır. Texniki-peşə təhsilində ixtisaslı dərzilərin daimi axını olmadan qarşıya qoyulan məsələnin həlli mümkün deyil. Dərzi ixtisaslı qruplarda “Geyimin hazırlanma qaydası” modulunun öyrənilməsinin məqsədi müxtəlif görünüşlü geyimlərin texnoloji hazırlanması üçün nəzəri biliklərin və təcrübi bacarıqların mənimsənilməsidir.

Modulun tam kursunu keçdikdən sonra məqsəd tikiş sənayesinin istehsal etdiyi məmulatların, istər fərdi və istərsə də kütləvi hazırlanma üsullarının öyrənilməsidir.

Hazırlanmış bu kitab tədris proqramına uyğun olaraq yazılmış, texniki peşə təhsilində modelçi- dərzi, tikişçi ixtisası üçün əsas dərslik kimi sayıla bilər.

Dərzinin peşəkar bacarıqlarına - geyimin hazlrlanması zamanı bütün əməliyyatları yerinə yetirə bilmək, tikiş maşınına qulluq və işləmə vərdişləri, tikiləcək materialların ölçülərini əməliyyat üçün detallarına qədər müəyyənləşdirmək və məmulatı yoxlama, baxış üçün hazırlamaq bacarıqları daxildir.

Dərzi müxtəlif geyimlərin hazırlanmasında istifadə olunan materialları əlamətlərinə görə fərqləndirməyi, materialların keyfiyyətindən asılı olaraq onları əl üsulu ilə və ya maşında işləməyi, ütü əməliyyatlarını (əl ilə və ya maşınla) yerinə yetirməyi, hazır məmulatın nöqsanlı hissələrini aşkar etməyi, tapşırığı verilən dəbdə biçməyi, yeni texnologiyadan baş çıxarmağı, əməyi düzgün təşkil etməyi və əmək alətləri ilə sərbəst davranmağı bacarmalıdır.

Dərzi müştərilərə mədəni surətdə xidmət göstərməli, geyimi zövqlə, dəbə uyğun bir tərzdə müştərinin ölçülərinə görə biçməlidir. O, öz yaradıcı peşəsindən, geyimin hazırlanma prosesindən, nəhayət, bütün əməliyyatların nəticəsi olaraq konkret bir müştərinin ölçüsünə görə tikdiyi geyimin meydana çıxmasından sevinc duymalıdır!

Dərzi sənətinə yiyələnmək istəyən hər bir kəs iti gözlərə, bacarıqlı əllərə, zirək davranışa, dərin yaddaşa malik olmalıdır!

Müasir dövrümüzdə dərzilik - çox mərhələli bir prosesdir. Dərzilər tikiş fabriklərində, atelyelərdə və ya fərdi fəaliyyət göstərə bilərlər. Dərzilik sənətinə bütün tikiş növlərini bilmək və məmulatların təmiri də daxildir.